

гр. Болярово, област Ямбол, п.к.8720,  ул. ”Димитър Благоев” № 7

Председател тел.: 04741 / 69-22, 69-32

Еmail: obs_bolyarovo@abv.bg,  obstinski.savet@bolyarovo.bg                                 
П Р О Т О К О Л  № 37
ОТ ЗАСЕДАНИЕ НА ПОСТОЯННАТА КОМИСИЯ ПО БЮДЖЕТ, ФИНАНСИ ОБЩИНСКА СОБСТВЕНОСТ, ИКОНОМИКА, БЛАГОУСТРОЯВАНЕ, ИНФРАСТРУКТУРА И ОКОЛНА СРЕДА, ПРОВЕДЕНО НА 24.07.2026 г. 

Днес 24.07.2026 година, от 13.00 часа в залата на общината на пл. ”Девети септември” № 4, се проведе заседание на Постоянната комисия по бюджет, финанси, общинска собственост, икономика, благоустрояване, инфраструктура и околна среда към ОбС - Болярово, във връзка с провеждане на редовно заседание на Общински съвет - Болярово на  30.07.2026 г.

На заседанието присъстваха:
1. Веселина Ганева – председател
2. Атанас Дженков – член

3. Василка Чорлова – член
           4. Мария Тодорова – член
5. Ангел Митов - член  

Отсъстващи: няма
Присъства още: г-н Красимир Григоров – председател на ОбС.
Красимир Григоров – председател на ОбС – уважаеми колеги, постъпила е допълнителна докладна записка в деловодството на Общински съвет от кмета на общината. Предлагам да бъде включена към дневния ред за сесията и да бъде разгледана в днешното заседание на ПК № 1, а тя се отнася за: „Промяна на Инвестиционната програма и бюджета на общината за 2026 година“

Веселина Ганева – председател на ПК: уважаеми колеги, всички членове на постоянната комисия са тук, нямаме отсъстващи. Нашата комисията има за задача да разгледа и даде становище по т. 1,2,3,4,5,12,13,14 от дневния ред, а по предложение на    г-н Григоров за постъпилата още една допълнителна докладна записка от кмета на общината, която ще бъде с № 15. Колеги, ако сте съгласни с предложението, нека да го гласуваме.
Гласували:          „За“ – 5,          „Против“ – 0,        „Въздържали се“ – 0. 
ПО Т. 1 ОТ ДНЕВНИЯ РЕД: Приемане отчета за изпълнение на бюджета на общината и СЕС за първото шестмесечие на 2026 година, докладва: Христо Христов – кмет на общината.
Веселина Ганева: колеги, много обстойна докладна записка. Информацията, която кмета ни предоставя е за изпълнението на бюджета на общината за първото шестмесечие на 2026 г. Всичко е по показатели, форма и обем, която се спуска от МФ.  Тъй като бюджета за 2026 г. все още не е приет и текущото изпълнение на бюджета се извършва в съответствие с Закона за събиране на приходите и извършването на разходи за 2026 г. /ЗСПИР/ до приемането на ЗДБРБ. Изпълнението по отчет на приходите е в размер на 8 851 826 евро, на  разходите 5 579 103 евро. Собствените приходи са в размер на 488 527 €, преходен остатък от предходната година  - 2 555 492 €, предоставени безлихвени заеми по §7600 за 440 913 €, временно съхраняване на чужди средства 516 062 €. За периода е усвоен кредит от фонд ФЛАГ и ББР общо за 2 117 376 €, погашенията са в размер на 440 626 €. Предоставен е също и отчет на сметките за средствата от ЕС. Всичко е посочено подробно в приложения. Аз, нямам възражения, колеги вашите мнения?
Мария Тодорова: процедурна докладна записка, подкрепяме я.
Василка Чорлова: аз също съм „за“

Ангел Митов: нямам забележки и допълнения.

Атанас Дженков: приемаме я.

Веселина Ганева: Обединяваме се цялата комисия около едно мнение, подкрепяме материала. Становището на комисията е, докладната записка да влезе за разглеждане и обсъждане в заседание на Общински съвет.

Гласували:          „За“ – 5,          „Против“ – 0,        „Въздържали се“ – 0. 
ПО Т. 2 ОТ ДНЕВНИЯ РЕД: Одобряване отчета за разходите за командировки на кмета на общината и председателя на Общински съвет за второто тримесечие на 2026 година, докладва: Христо Христов – кмет на общината.
Веселина Ганева: подобен род докладни записки, разглеждаме на всяко тримесечие. Знаете, прави се отчет в който са посочени извършените разходи. На негово основание, се изплащат и разходооправдателните документи. В случая отчета е само за кмета на общината, сумата е символична 90 евро. Колеги, приемаме ли отчета?
Василка Чорлова: подкрепяме го, разбира се.

Мария Тодорова: нямаме против.
Веселина Ганева: Обединяваме се цялата комисия около едно мнение. Становището на комисията е, докладната записка да влезе за разглеждане и обсъждане в заседание на Общински съвет.
Гласували:          „За“ – 5,          „Против“ – 0,        „Въздържали се“ – 0. 
ПО Т. 3 ОТ ДНЕВНИЯ РЕД: Отчет за изпълнение на актовете на Общински съвет за първото шестмесечие 2026 година, докладва: Христо Христов – кмет на общината

  Веселина Ганева: знаем, този род докладни записки разглеждаме на всяко полугодие. Виждаме за периода сме провели 6 заседания и сме гласували 74 решения, същите са посочени подробно и по отдели. По някои от тях работата е постоянна през цялата година. Нямаме върнати решения. Създадена е практика, материалите да бъдат съгласувани с юриста на общината. Това е добре, законосъобразни са и се работи нормално. С каквото можем като общински съветници, допринасяме за доброто на жителите на общината с нашите решения.
Василка Чорлова: подробен материал
Мария Тодорова: нямам възражения.

Ангел Митов: аз също.

Атанас Дженков: да го приемем за сесията.

Веселина Ганева: Обединяваме се всичко около едно мнение. Становището на комисията е, докладната записка да влезе за разглеждане и обсъждане в заседание на Общински съвет.
Гласували:          „За“ – 5,          „Против“ – 0,        „Въздържали се“ – 0. 
ПО Т. 4 ОТ ДНЕВНИЯ РЕД: Отчет за работата на общински съвет и неговите комисии за първото шестмесечие на 2026 година, докладва: Красимир Григоров – Председател на ОбС.
Веселина Ганева: колеги, подобен отчет на предходния, но тук касае работата на ОбС за същия период. Припокриват се нещата като брой заседания и решения. Предварително сме запознати с всички материали и можем да работим спокойно. Колеги, ако имате да добавите нещо по отчета?
Мария Тодорова: аз, съм на същото мнение, което изказа г-жа Ганева. Винаги във всички наши решения сме се старали да спазваме законосъобразността и е похвално, че за отчетния период, нямаме върнати решения за преразглеждане от областния управител или прокуратурата. Мисля, че всички политически партии, които са представени в нашия малък местен парламент, винаги сме работили в синхрон за по-доброто на нашите съграждани в общината.
Ангел Митов: нямам забележки.
Веселина Ганева: обединяваме се всичко около едно мнение. Становището на комисията е, докладната записка да влезе за разглеждане и обсъждане в заседание на Общински съвет.
Гласували:          „За“ – 5,          „Против“ – 0,        „Въздържали се“ – 0. 
ПО Т. 5 ОТ ДНЕВНИЯ РЕД: Отдаване под наем на поземлен имот – общинска собственост в землището на с. Ружица докладва: Христо Христов – кмет на общината.

Веселина Ганева: постъпило е заявление в ОА за предоставяне под наем на земя, голини и поляни от горския фонд за пашуване на животни. Заявителят има регистрирани животни. Върху имота няма тежести, не е ипотекиран, но тъй като договора с наемателя е изтекъл се налага подновяване. Процедурата ще бъде чрез обявяване на търг. Посочени са в проекто решението срока за отдаване и наемната цена. Колеги, коментари, мнения?
Мария Тодорова: подкрепяме предложението.
Ангел Митов: нямам допълнения.

Атанас Дженков: аз също.
Веселина Ганева: обединяваме се всичко около едно мнение. Становището на комисията е, докладната записка да влезе за разглеждане и обсъждане в заседание на Общински съвет.
Гласували:          „За“ – 5,          „Против“ – 0,        „Въздържали се“ – 0. 
ПО Т. 12 ОТ ДНЕВНИЯ РЕД: Предложение на областен управител на основание чл. 198в, ал. 6 от Закона за водите за разглеждане на въпроси от „Асоциация по В и К на обособена територия обслужвана от „В и К” ЕООД Ямбол” на извънредно заседание на 27.08.2026 г. от 14,00 ч. с резервна дата, съгласно чл. 10, ал. 5, т. 6 от ПОДАВИК – 10.09.2026 г. и съгласуване на позиция и мандат от Общински съвет на представителя от община Болярово по въпросите от дневния ред, докладва: Христо Христов – кмет на общината.

Веселина Ганева: Налага се провеждане на извънредно заседание на асоциацията през месец август. Всичко е регламентирано. Важно е провеждането му, защото се разглеждат въпроси, свързани с бъдещи неща. В случая касае Бизнес план за 4 годишен период от 2027 до 2031 г. на водоснабдителни и канализационни услуги на В и  К ЕООД гр. Ямбол. Виждаме, че има възможност за добавяне на точки в дневния ред, но трябва да бъдат предложени за включване поне 21 дни преди провеждане на самото заседание. По право кмета на общината е представител, но при евентуално негово отсъствие, може да се вземе решение и за негов заместник. Също така броя на гласовете в заседанието, се определя като процентно съотношение спрямо населението на съответната община.
Мария Тодорова: подкрепяме предложението.

Ангел Митов: нямам допълнения.

Атанас Дженков: нашата задача е, да дадем мандат и позиция на представителя на общината как да гласува в заседанието.
Веселина Ганева: обединяваме се всичко около едно мнение. Становището на комисията е, докладната записка да влезе за разглеждане и обсъждане в заседание на Общински съвет.
Гласували:          „За“ – 5,          „Против“ – 0,        „Въздържали се“ – 0. 
ПО Т. 13 ОТ ДНЕВНИЯ РЕД: Приемане на годишен план за социалните услуги през 2027 година на територията на община Болярово, докладва: Христо Христов – кмет на общината.

Веселина Ганева: виждаме пред себе си една доста обширна докладна записка. Посочен е годишния план за развитието на социалните услуги в общината, както и броя на техните потребители за които ще се осигури финансиране през 2027 г. Целта е да се гарантира, че предоставянето на социални услуги в община Болярово отговарят на реалните нужди на населението, като същевременно се насърчава социалното включване, равнопоставеността и качеството на живот. Общината предоставя доста социални услуги и хората от уязвимите групи са обхванати. Предложението за общинският годишен план за социалните услуги през 2027 г. е било публикувано на интернет страницата на община Болярово през месец юни 2026 г. Не са постъпили предложения относно неговото съдържание. Колеги, имате ли нещо друго да добавите?
Мария Тодорова: нямаме допълнения и други предложения.
Веселина Ганева: Становището на комисията е, докладната записка да влезе за разглеждане и обсъждане в заседание на Общински съвет.
Гласували:          „За“ – 5,          „Против“ – 0,        „Въздържали се“ – 0. 
ПО Т. 14 ОТ ДНЕВНИЯ РЕД: Предложение за отдаване под наем чрез публичен търг за 10 години на язовири – публична общинска собственост, находящи се на територията на община Болярово, докладва: Христо Христов – кмет на общината.

Веселина Ганева: ежегодно разглеждаме подобни докладни записки. Съгласно параграф 3 ал.2 и параграф 4 ал. 1 от Преходните и заключителни разпоредби на Закона за сдруженията за напояване, ако няма сключени договори със сдружения за напояване до предявяване на искане от министъра на земеделието и храните за предаване на сдружение за напояване, язовирите и микроязовирите - публична общинска собственост, могат да се отдават само под наем по реда на чл.14 ал.7 от Закона за общинската собственост.

На територията на община Болярово по смисъла на Закона за сдруженията за напояване няма регистрирани сдружения за напояване, което дава основание да се приложи параграф 4 от Преходните и заключителни разпоредби на закона. Икономически изгодно е за Общината язовирите да бъдат отдадени под наем за 10 години, като сумата се изплати на две равни вноски за целия срок. Първата вноска преди подписването на договора и втората при започване на втората половина от наемния договор. Към самата докладна записка имаме приложен и списък на самите язовири. Посочена е и цената на дка водна площ.
Мария Тодорова: да влиза на сесия.
Атанас Дженков: подкрепяме я в този вид, заедно с цената.

Веселина Ганева: Становището на комисията е, докладната записка да влезе за разглеждане и обсъждане в заседание на Общински съвет.
Гласували:          „За“ – 5,          „Против“ – 0,        „Въздържали се“ – 0. 
ПО Т. 15 ОТ ДНЕВНИЯ РЕД: Промяна на Инвестиционната програма и бюджета на общината за 2026 година, докладва: Христо Христов – кмет на общината.

Веселина Ганева: разглеждаме често подобни докладни записки при нужда. В процеса на изпълнение на бюджета и обектите от капиталовия списък през бюджетната година, възниква необходимост от извършване на промени между отделните показатели. Именно това ни дава възможност да разгледаме материала днес. Описани са подробно обектите в проекта на решението, както и в ИП.
Мария Тодорова: щом възниква подобна необходимост, съгласна съм.
Атанас Дженков: по-подробно ще го обсъдим и на сесията.
Веселина Ганева: Становището на комисията е, докладната записка да влезе за разглеждане и обсъждане в заседание на Общински съвет.
Гласували:          „За“ – 5,          „Против“ – 0,        „Въздържали се“ – 0. 

Поради изчерпване на дневния ред, заседанието на ПК беше закрито.

         ПРОТОКОЛЧИК:

                   
          ПРЕДСЕДАТЕЛ НА ПК:




          /С. Н./

                          
                                  /В. Г./

